Þetta snýst ekki bara um fjallgöngur sagði einhver ...... Fjallafélagar áttu virkilega góða helgi saman austur í Suðursveit sl. helgi en júlíganga hópsins að þessu sinni var á Birnudalstind sem er 1396 metra hár . Tindurinn er einn af útvörðunum í jaðri Vatnajökuls og er ákjósanlegur til uppgöngu á vori / sumri fyrir hópa en á þessum árstíma er yfirleitt snjólétt og ekki um jökulgöngu að ræða . Veðurspáin var svona " bland í poka " og var því ákveðið að fara styttri og auðveldari leiðina á tindinn , þ.e. að ganga upp og niður Birnudalinn sjálfan . Lengri en meira krefjandi leið er að fara upp " eggjarnar " ( lagt upp frá Hrollaugsstöðum ) og niður Birnudal en þá er gangan um 21 km löng . Þessi styttri útgáfa var 14,5 km löng og tók 8 kst . og 5 mínútur . Hópurinn gisti í góðu yfirlæti á Reynivöllum þar sem við fengum frábærar móttökur hjá staðarhöldurum . Að sjálfsögðu var slegið upp grillveislu um kvöldið og gítarinn tekinn fram þar sem sönghæfileikar gönguhrólfanna nutu sín til fulls ! Já það er ekki bara fjallganga sem þetta snýst um .... að njóta svona einstaklega góðs félagsskapar er það sem gefur þessu öllu svo miklu meira gildi . TAKK FYRIR FRÁBÆRA HELGI !